Solidariteit het vandag sy kommer uitgespreek oor die moontlike impak van invoertariewe wat onlangs deur die VSA op staal- en aluminiumprodukte aangekondig is. Die invoer-tariewe van 25% op staal en 10% op aluminium raak die Suid-Afrikaanse staalbedryf direk omdat die bedryf sowat 330 000 ton, oftewel 5% van die plaaslike bedryf se produksie, na die VSA uitvoer.
Plaaslike rolspelers wat deur die tariewe geraak word, sluit in ArcelorMittal Suid-Afrika wat sowat 70 000 ton staal jaarliks na die VSA uitvoer, South 32, Hulamin en Columbus. Intussen het China ʼn klagte ingedien by die Wêreldhandelsorganisasie (WHO) teen die VSA oor die tariewe op staal en aluminium wat die VSA ingestel het. Volgens die WHO se voorgeskrewe prosedure moet daar eers konsultasie tussen die VSA en China plaasvind waarna die dispuut ná 60 dae deur die WHO bereg kan word.